text: Ole Thestrup skal gøre vejen sikker
  13 august 2013 kl. 09.21
  En ny app fra Horsens-firmaet TrafikAlarm.dk skal gøre det mere sikkert at være bilist på de danske veje.
  "Jamen, for satan mand! Det gik jo lige så godt fremad, men nu er der altså risiko for fartkontrol, det kan jeg godt lige sige dig!"
  Ovenstående sagt af Ole Thestrup kan formentlig få enhver bilist til at sætte hastigheden ned. Og det er planen med en ny app, der er lanceret af TrafikAlarm.dk
  Det kan blive en gevinst for bilister landet over, når politiet går fra 25 til 100 fotovogne i efteråret.
  
  Advarer om ulykker
  Det er dog ikke kun fotovogne og fartkontroller, app'en vil advare imod. Informationer fra Vejdirektoratet om ulykker, vejarbejde eller trafikkø forude, vil app'en med Ole Thestrups stemme også informere om.
  Det er også muligt for brugerne selv, at melde ind hvis man oplever noget, andre bilister vil have gavn af.
  